

CSORVÁS VÁROS ÖNKORMÁNYZATÁNAK   
JEGYZŐJE

5920 Csorvás, Rákóczi u. 17. Tel: 66/258-001 e-mail: pmh@csorvas.hu

### **ELŐTERJESZTÉS**

**CSORVÁS VÁROS ÖNKORMÁNYZATÁNAK KÉPVISELŐ-TESTÜLETÉHEZ**

### a helyi adózás 2025. évi helyzetéről

Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13.§ (1) bekezdésének 13. pontja a helyi közügyek, valamint a helyben biztosítandó közfeladatok ellátása körében a helyi önkormányzati feladatok közé sorolja –többek között - a helyi adóval kapcsolatos feladatokat. Az önkormányzás lényegi eleme a helyi közügyek intézése, a helyi közhatalom gyakorlása, amelynek egyik forrása a helyi adók rendszerének működése.

A helyi adókról szóló 1990. évi C. törvény (a továbbiakban: Htv.), és az ennek felhatalmazása alapján megalkotott önkormányzati rendeletek biztosítják az adóztatás kereteit és feltételeit. A törvények keretei között a képviselő-testület dönt a helyi adók (kommunális adó, iparűzési adó, települési adók) bevezetéséről, az alkalmazott adómértékekről, kedvezményekről és mentességekről. A helyi adóztatás az önkormányzat kezében olyan lehetőség, ami vagyoni érdekeltséghez, a kommunális fejlesztésekhez, valamint a helyi gazdasági tevékenységhez kapcsolódhat. A szabályozás lehetővé teszi azt, hogy a lakosság és a vállalkozók (gazdálkodók) is adóztathatók legyenek.

Az önkormányzati adóhatósági munka elsődleges szabályozását az adózás rendjéről szóló 2017. évi CL. törvény (a továbbiakban: Art.), az adóigazgatási rendtartásról szóló 2017. évi törvény (a továbbiakban: Air.), az adóhatóság által foganatosítható végrehajtási eljárásokról szóló 2017. évi CLIII. törvény (a továbbiakban: Avt.), és az adóigazgatási eljárás részletszabályairól szóló 465/2017. (XII.28.) Korm. rendelet tartalmazza.

Az általános közigazgatási rendtartásról szóló 2016. évi CL. törvény (a továbbiakban: Ákr.) előírásait az Art. elsődlegessége mellett kell alkalmazni.

A végrehajtási eljárásban az Avt. mögöttes jogszabályaként a bírósági végrehajtásról szóló 1994. évi LIII. törvény (a továbbiakban: Vht.) előírásai az irányadóak.

Az egyes adónemekre vonatkozó különös, azaz az általánostól eltérő szabályokat, az ún. egyedi adójogszabályok, mint pl.

- a Htv.,

* a környezetterhelési díjról szóló 2003. évi LXXXIX. törvény (a továbbiakban: Ktd.),
* a jövedéki adóról szóló 2016. évi LXVIII. törvény (a továbbiakban: Jöt.), valamint a kapcsolódó végrehajtási rendeletek, továbbá az adók módjára behajtható köztartozások esetében a köztartozásokról rendelkező jogszabályok tartalmazzák.

Az önkormányzati adóhatóság a jegyző, aki ezt a feladat- és hatáskörét a Polgármesteri Hivatal adócsoportján keresztül gyakorolja. Az adócsoport két ügyintézője – a munkaköri leírásukban rögzített megosztás szerint -

- ellátja az elsőfokú adóhatósági feladatokat valamennyi adónem tekintetében,

- felterjeszti a másodfokú adóhatósághoz a fellebbezéseket és a végrehajtási kifogásokat,

- beszedi a saját adókintlévőségeket,

- behajtja az adók módjára behajtandó tartozásokat,

- könyveli az adószámlák kötelezettségeit és pénzforgalmát,

- kapcsolatot tart fenn a társhatóságokkal,

- elkészíti az információs jelentéseket, a zárásokat, és teljesíti az adatszolgáltatásokat pl. a Magyar Államkincstárhoz,

- továbbítja a bejelentkezett magánszeszfőző adatait a Nemzeti Adó- és Vámhivatalhoz.

Az adónyilvántartás vezetése a Magyar Államkincstár (továbbiakban: MÁK) által rendszeresített internetes alapú ASP (Application Service Provider) keretrendszerrel történik.

Az önkormányzati ASP rendszerben az elektronikus ügyintézés helyszíne az E-Önkormányzati Portál (továbbiakban: EÖP), ahol az adózók a nap 24 órájában intézhetik ügyeiket. Elektronikusan nyújthatnak be adóbevallásokat, bejelentéseket, különböző kérelmeket, és lekérdezhetik az adófolyószámláikat is. A szolgáltatás használatával (EFER) lehetőségük van arra is, hogy a kiválasztott önkormányzat felé az adó- és illetékfizetési kötelezettségeiket elektronikus úton teljesítsék.

Amennyiben a portálon nem áll rendelkezésre megfelelő nyomtatvány, úgy az E-Papír szolgáltatás segítségével történhet az elektronikus ügyintézés. Az E-Önkormányzat Portál és az E-Papír szolgáltatás használatához Ügyfélkapus regisztráció és bejelentkezés szükséges. A 2025. januárjában bevezetésre kerülő Ügyfélkapu+, valamint DÁP, nem okozott az önkormányzatnál fennakadást. Adózóink még az iparűzési adóbevallási időpont (május 31-e) előtt gondoskodtak a megfelelő meghatalmazások benyújtásáról.

Csorváson a helyi adónemek közül az adóalanyok a magánszemélyek kommunális adóját, és iparűzési adót fizetik, valamint talajterhelési díjat kötelesek fizetni azok, akik a rendelkezésre álló szennyvízcsatorna hálózatra nem csatlakoztatják rá az ingatlanon termelődő szennyvíz elvezetését. A mindhárom adónemből befolyt összeg az önkormányzat saját bevétele.

A 2025. évi költségvetés eredeti bevételi előirányzatában 7,35 %-ot képviselnek a helyi adókból származó bevételek, melyek előirányzott összege mindösszesen 171.741.530 forint.

**A magánszemélyek kommunális adója:**

A magánszemélyek kommunális adóját az önkormányzat kivetéssel állapítja meg. Az adó megállapításához a fizetésre kötelezettnek (kötelezetteknek) adatbejelentést szükséges teljesíteni. Ezt követően az adóalanynak mindaddig nem kell adatbejelentéssel élni, ameddig nem történik valamilyen, az adózást érintő változás (mint pl.: az ingatlan eladása, vagy egyéb tulajdonjog-változás).

A Htv. 26. §-a alapján az adó éves felső határa adótárgyanként 17.000,-Ft, mely a KSH által közzétett fogyasztói árszínvonal változással valorizálható. 2025. év január 1-jétől a fogyasztói árszínvonal változása miatt az adómaximum mértéke a kommunális adó tekintetében 45.592,60,-Ft/ adótárgy volt, 2026. január 1-jétől 47.279,6,-Ft/adótárgy lehet.

2025-ben ennél az adónemnél 2365 adóalanyt tartunk nyilván. Az adó mértéke ingatlanonként 7.000,- Ft/év, illetve tanyaingatlanok után 3.500,-Ft/év.

A kommunális adó éves összegét két részletben lehet megfizetni, de mivel egyre többen igényelték, az idén mindkét félévi kommunális csekket kiküldtük a februári értesítővel együtt. Ennek köszönhetően a kommunális adóbefizetés az első negyedév végére meghaladta a 11.000.000,-Ft-ot. Amitől tartani lehetett az az volt, hogy akik nem fizetik be egyszerre az egész évi adót, azok a második félévre szóló csekket úgy elteszik, hogy amikor aktuálissá válik a befizetés, nem fogják megtalálni. Aggodalmunkra azonban az adózók rácáfoltak, és csak kevés adózó igényelt ilyen okból másik csekket.

Kommunális adófizetési kötelezettség terheli a Htv-ben foglaltak szerint azt a magánszemélyt, aki az önkormányzat illetékességi területén lakás és nem lakás céljára szolgáló épület, épületrész vagy telek tulajdonjogával, illetve nem magánszemély tulajdonában álló lakás bérleti jogával rendelkezik.

A magánszemélyek kommunális adójából az önkormányzat 2025. évi költségvetésében az eredeti előirányzott bevétel 18.500.000,-Ft.

|  |  |  |  |
| --- | --- | --- | --- |
| **Tárgyévi előírás**  **2025.** | **Tárgyévi befizetés**  **2025. nov. 15-éig** | **Hátralék 2025. nov.15-ig összesen** | **Túlfizetés 2025. nov. 15-ig összesen** |
| 16.930.000,-Ft | 16.307.404,-Ft | 3.344.307,-Ft | 492.509,-Ft |

Állandó problémát jelent a határozatok és a felszólítások kézbesítése, mivel sok adóalanyt nem lehet elérni a bejelentett lakóhelyen, és a tartózkodási helyük is ismeretlen. Ez utóbbinak az az oka, sokan „elfeledkeznek” a tartózkodási helyük hivatalos létesítéséről (bejelentéséről), és az elérhetőségükről (levelezési cím) sem tájékoztatják a hatóságot. További nehézséget jelent nehezítette munkánkat az, hogy a 4T adatok [név, anyja neve, születési hely, idő] alapján az adózó lakhelyére és annak változása nyomon követésére ez évtől nincs lehetőségünk az ASP-ben.

A földhivatal közhiteles nyilvántartása alapján teszünk kísérletet arra, hogy megtaláljuk azoknak az ingatlanoknak a tulajdonosait, akik nem tesznek eleget az adatbejelentési kötelezettségüknek. A vélelmezett adóalanyokat adatbejelentésre hívjuk fel. Ennek hiányában az adóhatóság kivetéssel állapítja meg az adót.

**A helyi iparűzési adó:**

Településünkön 1995. december 29-én került bevezetésre a helyi iparűzési adó.

A helyi rendelkezések alapján a helyi iparűzési adó mértéke 2020. évtől az adóalap 1,7%-a.

Az adózók a helyi iparűzési adóról szóló adóbevallásukat – ideértve az adóbevallás kijavítását és az önellenőrzéssel való helyesbítést is – a Nemzeti Adó- és Vámhivatalon keresztül, elektronikus úton küldhetik meg Csorvás Város Önkormányzat Adóhatóságához. A helyi iparűzési adóbevallás nyomtatványban (24HIPAK jelű nyomtatvány) 2025-ben alapvető változás nem történt.

2025. január 1-jétől – az általános szabályok alapján – Csorvás településen az iparűzési adót, illetve az adóelőlegeket 1,7 %-os adómértékkel kell számolni.

A 2025-ös adóévben 453 db adóbevallás érkezett be, melyből 193 db-ot magánszemély, 113 db-ot vállalkozás, és 147 db-ot egyéni vállalkozó nyújtott be.

Az egyszerűsített iparűzési adóalap-megállapítást választó adózónak az adóévben csak egyszer, az adóévet követő május 31-ig kell a felmerülő adóját megfizetni, adóbevallás benyújtása nélkül. Az ilyen adózó a továbbiakban nem lesz jogosult sem önkormányzati, sem törvényi adókedvezményre, illetve adómentességre. Ezt az adózási módot 2023. adóévre 71, míg 2024-re 98, 2025-re pedig 99 kisvállalkozó választotta.

82 adózónak (33 magánszemély, 16 vállalkozás és 33 egyéni vállalkozó) nem kellett az adóbevallását követően megfizetnie az adót, mert az adóalapja nem érte el az 500.000,-Ft-ot.

Új adózókén 2025-ben 33-en jelentkeztek be.

Helyi iparűzési adóból a költségvetésben az eredeti előirányzott bevétel 151.652.400,-Ft.

|  |  |  |  |
| --- | --- | --- | --- |
| **Tárgyévi előírás**  **2025.** | **Tárgyévi befizetés**  **2025. nov. 15-ig** | **Hátralék**  **2025. nov. 15-éig összesen** | **Túlfizetés 2025. nov. 15-ig összesen** |
| 79.051.000,-Ft | 120.782.342,-Ft | 2.842.111,-Ft | 10.331.024,-Ft |

Ennél az adónemnél a 2024 évi aszályos időjárásnak „köszönhetően” az is növelte az adóbevétel-kiesés mértékét, hogy a már befizetett előlegekből - a folyó évi túlfizetés miatt - 28.216.089,-Ft-ot kellett visszafizetni az érintett adózóknak.

**A talajterhelési díj**:

A Ktd. törvény által szabályozott, és a talajterhelési díjra vonatkozó bevallások feldolgozása az önkormányzati adóhatóság feladata. Az Alföldvíz Zrt.-től kapott nyilvántartás alapján a bevallási nyomtatványokat eljuttattuk az érintettekhez. Az adatszolgáltatás szerint 2025-ben 4 adózó kötelezett a talajterhelési díj megfizetésére a 2024-ben elfogyasztott víz mennyisége alapján. Az Alföldvíz Zrt. év közben módosította az érintettek számát 3 főre.

A talajterhelési díj alapja a szolgáltatott víz mennyisége, összegének kiszámítása pedig az egységdíj (1200 Ft/m3), és a területérzékenységi szorzó alapján történik (városunkban a területérzékenységi szorzó 1,5). A tárgyévi előírás 439.200,-Ft, melyből a tárgyévi törlés (Alföldvíz Zrt. módosítását követően) 237.600,-Ft. A tárgyévi befizetés 2025. november 15-ig 619.759,-Ft. A 2025 év eleji tartozás 4.362.802,-Ft volt, melyből 1.744.200,- Ft elévülés után a fennmaradó hátralék 2.618.602,-Ft. A tárgyévi befizetések után az összes hátralék 2.200.443,-Ft. Az év végéig már nem várható jelentős befizetéssel elért csökkenés.

**A késedelmi pótlék:**

Az Art. előírja, hogy az adó meg nem fizetése, vagy késedelmes befizetése esetén az esedékesség napjától számítottan késedelmi pótlékot kell fizetnie az adózónak. Az ASP program a napi kamatot folyamatosan számítja. Mértéke minden naptári nap után a késedelem időpontjában érvényes jegybanki alapkamat 5 százalékponttal növelt mértékének háromszázhatvanötöd része. A beszámolókor jegyzett jegybanki alapkamat értéke 6,5 %.

A tárgyév november 15-ig 1.071.185,-Ft késedelmi pótlék folyt be. A fennálló hátralék 8.626.892,-Ft, amelynek csökkentéséhez az év végéig már nem várható jelentős befizetés. Túlfizetés 121.282,-Ft.

#### Az egyéb, adók módjára behajtandó köztartozások, és a végrehajtási eljárás:

Az önkormányzati adóhatóság által adók módjára behajtott köztartozások nem képezik az önkormányzat bevételét, azokat tovább kell utalni a behajtást kérőnek. A leggyakrabban előforduló ilyen köztartozások: a szabálysértési bírságok, az elővezetési költségek, az előállítással kapcsolatos költségek, a rendbírságok és a gondozási díjhátralékok.

Az adóhatóság rendszeresen tájékoztatást küld a behajtásra tett intézkedések eredményességéről a végrehajtást kérőnek, és sikeres behajtás után a befizetett összeget átutalja a jogosultnak.

**Fizetési könnyítés:**

Ha az adózó a fizetési kötelezettségét valamilyen méltányolható gazdasági vagy személyes okból határidőre nem tudja teljesíteni, fizetési kedvezményt kérhet. A fizetési kedvezmény lehet: halasztás, részletfizetés, fizetési mérséklés, illetve fizetés elengedés. Fizetési halasztás és részletfizetés (a továbbiakban együtt: fizetési könnyítés) az adózó kérelmére az adóhatóságnál nyilvántartott adóra engedélyezhető.

Az ún. automatikus részletfizetési kedvezményt kérelmeznie kell az adózónak, ám ezt követően az adóhatóság nem vizsgálja a hátralék kialakulásának okát. Az Art. 199. §-a értelmében a természetes személy adózó - ideértve a vállalkozási tevékenységet folytató és az általános forgalmi adó fizetésére kötelezett természetes személyt is - kérelmére az adóhatóság az általa nyilvántartott, legfeljebb kétmillió forint összegű adótartozásra évente egy alkalommal legfeljebb tizenkettő havi pótlékmentes részletfizetést engedélyez az Art. 198. § (1) és (2) bekezdésében foglalt feltételek vizsgálata nélkül.

A nem természetes személy adózó kérelmére az önkormányzati adóhatóság az általa nyilvántartott, legfeljebb kétmillió forint összegű adótartozásra évente egy alkalommal legfeljebb 6 havi pótlékmentes részletfizetést engedélyez az Art. 198. § (1) és (2) bekezdésében foglalt feltételek vizsgálata nélkül.

Ha az adózó az esedékes részlet befizetését nem teljesíti, a kedvezményre való jogosultságát elveszti, és a tartozás egyösszegben esedékessé válik. Ebben az esetben az önkormányzati adóhatóság a tartozás fennmaradó részére az eredeti esedékesség napjától késedelmi pótlékot számít fel. Az adózóknak bármikor lehetőségük van arra, hogy a folyamatban lévő fizetési könnyítésre díjmentesen előtörlesztést teljesítsenek, vagy az engedélyezett futamidőnél korábban kiegyenlítsék a tartozásukat. A kérelem benyújtása illetékmentes.

A 2025. november 15-ig beérkezett és feldolgozott kérelmek száma és összege:

|  |  |  |
| --- | --- | --- |
|  | Adózók száma | Összeg (Ft) |
| Fizetési halasztás | - | - |
| Részletfizetés | 2 | 243.619,- |
| Adómérséklés | 1 | 8.315.610,- |
| Adóelengedés | - | - |
| **Összesen:** | 3 | 8.559.229,- |

**Végrehajtás:**

Gyakorlatunk szerint az adóhatóság a tartozással rendelkező adósokhoz fizetési felhívást intéz, lehetőséget adva a fizetési kötelezettség önkéntes teljesítésére. A teljesítés elmaradása esetén – amennyiben az adózó munkaviszonnyal, vagy egyéb jövedelemmel (pl.: nyugdíjjal) rendelkezik – a munkáltatóhoz, vagy a nyugdíjfolyósító szervhez továbbítjuk a jövedelemre vonatkozó letiltási rendelvényt.

A tartozással rendelkező adózók munkahelyi adatait folyamatosan kérjük le a Békés Vármegyei Kormányhivatal Családtámogatási és Társadalombiztosítási Főosztály Egészségbiztosítási Osztályától. Eddig 83 fő adózóról kaptunk információt. Sajnos továbbra is igaz, hogy sok esetben a hátralékkal rendelkező adózóknak nincs olyan nyilvántartott jogviszonyuk, amely letiltás alá vonható jövedelmet mutatna, vagy ha van is ilyen, a jövedelmüket már olyan mértékben terheli letiltás (általában tartási kötelezettség teljesítéseként), hogy a mi letiltásunk már nem érvényesíthető, sorban áll. Az elküldött letiltási rendelvényekre folyamatosan érkeznek a munkáltatóktól és a Magyar Államkincstár Nyugdíjfolyósító Igazgatóságától az értesítések arról, hogy a munkabérből, illetve az ellátásból mikortól, és milyen összegben tudják a tartozásokat levonni, és átutalni számunkra. 2025. július 1-től változás történt a végrehajtás alá vonható munkabér vonatkozásában. Mentessé vált a végrehajtás alól a minimálbér nettó összegének 60%-a (116.029,-Ft), valamint a családi kedvezmény nettó összege.

Az eddig kiküldött letiltások száma 46 db, melyből a letiltott kommunális adó: 578.062,-Ft, az iparűzési adó: 108.525,-Ft, pótlék: 381.316,-Ft, talajterhelési díj: 217.343,-Ft, valamint a végrehajtási költség: 320.000,-Ft, összesen: 1.712.996,-Ft.

Inkasszót 2025. november 15-ig 15 adózó ellen, 1.790.816,-Ft értékben indítottunk el. Az inkasszó jelenleg is folyamatban van, így a ténylegesen befolyt összeg nagyságáról még nem tudunk információval szolgálni. A pénzintézetektől folyamatosan igényeljük az adatszolgáltatást a nemfizető adózók bankszámlaszámairól.

**Statisztikai adatok a 2025-ös évről:**

2025. februárjában a fizetendő éves helyi adókról és a meglévő hátralékokról értesítést kapott minden adózó, abból a célból, hogy mindenki tisztában legyen az éves adófizetési kötelezettségével. Az adózókhoz 2458 darab levelet kézbesíttettünk, 322 darab értesítőt pedig az adózók ügyfélkapuján keresztül küldtünk meg.

Július elején 13 darab felszólítást küldtünk ki hiányzó iparűzési adóbevallás miatt.

Az adó és az egyéb bevételek beszedése folyamatosan, a törvényben meghatározott rend szerint történik.

Augusztusban, a második féléves befizetések határideje előtt 1374 darab tértivevényes számlaegyenleg-értesítőt küldtünk ki postai kézbesítéssel, az elektronikus ügyintézésre kötelezetteknek pedig elektronikusan 302 darab értesítőt küldtünk meg az ügyfélkapun vagy a cégkapun. Az értesítők tartalmazták a fennálló hátralékokat, és a szeptember 15-éig esedékes fizetési kötelezettség teljesítésére történő felhívást.

Év közben összesen 330 hátralékos kapott postai úton, és 143 hátralékos elektronikus úton fizetési felszólítást.

**Ügyiratforgalom 2025 november 15-ig:**

Iparűzési adóbevallás (2024. évre, 2025. évre): 464 db

Javítás előlegről: 65 db

Talajterhelési díj bevallás: 4 db

Adófizetési felszólítás: 473 db

Változásbejelentés: 699 db

Meghatalmazás: 40 db

Kérelem: 50 db

Határozat: 235 db

Összesen: 2030 db

2025. április 8-9-én a Békés Vármegyei Kormányhivatal Hatósági Főosztálya felügyeleti ellenőrzést végzett Önkormányzatunk adóhatósági tevékenységét illetően. Az ellenőrzés célja annak vizsgálata volt, hogy érvényesülnek-e a jegyzői hatáskörbe tartozó önkormányzati adóhatósági ügyek intézése során a vonatkozó anyagi jogi, eljárásjogi és az elektronikus ügyintézésre vonatkozó jogszabályi előírások. Az ellenőrzéssel érintett időszak 2024. január 1. – 2025. március 31. A felügyeleti ellenőrzés során megállapított hiányosságokat pótoltuk, az egyéb észrevételeket tudomásul vettük.

Adózónak és ügyintézőnek sem egyszerű a helyzete, amikor a kötelezettségeik teljesítésére kerül a sor. Jogszabályok határozzák meg mindkét oldalon a mozgásteret, ezért törekedni kell arra (különösen az eljáró ügyintézőknek!), hogy az adózók reálisan tudják megítélni az adófizetési kötelesség teljesítésének indokoltságát, és ne ellenségként tekintsenek az adóhatóságra. A közhatalom önkormányzati típusú gyakorlásához ugyanis minden önkormányzatnak szüksége van az adóbevételekre. Az adóhatóság próbál segítséget nyújtani az adózóknak a helyi adózást, a bevallást és a befizetést illetően, ugyanakkor igyekszik minden tőle telhetőt megtenni annak érdekében is, hogy a lehető legmagasabb összegű bevétel elérésével segítse az önkormányzat gazdálkodását, a város fejlesztését, fejlődését.

Kérem a Tisztelt Képviselő-testületet, hogy az ismertetett tények alapján a helyi adózás helyzetét tárgyalja meg, és döntsön az előterjesztés elfogadásáról.

C s o r v á s, 2025. november 17.

Tisztelettel:

Dr. Kerekesné Dr. Mracskó Gyöngyi

jegyző